Ego G. Sancti Benigni, et P. Sancti Stephani Divionensis, abbates, omnibus presentes litteras inspecturis, salutem, Universitati vestre scire volumus, quod nobilis mulier Alaydis, ducissa Burgundie, ad preces domini Henrici de Saliva, talem libertatem, qualem dictus Henricus constituit hominibus qui morantur in parte sua de Saliva, et mansuri sunt, tenetur facere erga dominum Henricum et heredes ejus. § Et talis est libertas, quod homo persolvet annuatim quinque solidos et duos quartulos bladi, medietatem frumenti, et medietatem avene et de qualibet bestia trahenti ad aratrum duos quartulos bladi, medietatem frumenti, et medietatem avene; et de manso suo debet quelibet familia unum quartulum avene, et duodecim denarios, et unam gallinam, et corveias aratorum semel in una quacumque saison, et de una quaque domo unum hominem in messibus, et alium in fenationibus, et, si opus fuerit, chevauchiam, et decimas magnas reddent illis quibus debentur, sicut consueverunt, et tertias debent adducere ad illam villam, et computare ante hostia, commutas decimas leguminum reddent in agris per muncellos, dicto Henrico et heredibus suis; cujus Henrici et heredum suorum homines ad opus fortitudinis ville faciende tenentur communiter sicut alii. § Et prefatus Henricus dominus de Saliva, vel heredes sui, de tali libertate vellent hominibus in aliquo injuriari, predicta ducissa predictis hominibus dampna sua restaurare tenetur, et de dampnis istis restauratis ducissa se teneret ad dictum Henricum et heredes suos, et ad eorum, sicut dictus Henricus eis precepit: et pro tali libertati firmiter observanda debet quelibet familia ducisse annuatim unum quartulum avene. Sed mandatum ducisse debet significare ad festum Omnium Sanctorum, famulo domini Henrici, ut usque ad octo dies bladum illud sit paratum ad persolvendum. Et in villa de Saliva debet nuncius ducisse recipere illud bladum. § Et sciendum est, quod Aymo, maior de Saliva, et heredes sui, et tenementum suum, a tali libertate excipiuntur. Salvis premissis constitutionibus retinuit sibi, et heredibus suis, dictus Henricus, justiciam suam in hominibus suis de Saliva, et de forefactis eorum, ita quod si aliquis forefecerit, persolvet emendam forefacti sui, dicto Henrico et heredibus suis secundum quod rectum judicium apportabit. Preterea, dictus Henricus voluit et precepit, quod predicti homines sui tenerentur in perpetuum servire predicto modo ducibus Burgundie successive, qui dictos homines voluerunt tenere. In cujus rei testimonium, presentes litteras ad petitionem utriusque partis sigillis nostris sigillavimus. Actum anno Domini millesimo ducentesimo vigesimo primo, in junio.